Ο **Ζαρέ(ς) Μινασιάν** (*λατινική γραφή "Zareh Minasyan", αρμενικά "Զարեհ Մինասյան"*) ήταν Αρμένιος ποδοσφαιριστής, ο οποίος αγωνιζόταν ως επιθετικός με την ομάδα του Άρη Θεσσαλονίκης, κατακτώντας το πρώτο πανελλήνιο πρωτάθλημα του 1928, ενώ για μία σεζόν (1926-27) αγωνίστηκε με τα χρώματα του Παναθηναϊκού Αθλητικού Ομίλου.

Καριέρα
-------

Ο αρμενικής καταγωγής Μινασιάν έπαιξε στην ομάδα του Άρη τη σεζόν 1925-26, καθώς και την περίοδο 1927-28. Στο ενδιάμεσο, δηλαδή τη σεζόν 1926-27, αγωνίστηκε με τη φανέλα του Παναθηναϊκού.

Την πρώτη του χρονιά με την φανέλα των "κίτρινων" κατέκτησε τον τίτλο του πρωταθλητή Θεσσαλονίκης, σκοράροντας πέντε τέρματα κατά την διάρκεια της σεζόν. Αρχικά είχε κατακριθεί από τους δημοσιογράφους της πόλης για το ότι δεν χρησιμοποιούσε το αριστερό του πόδι, ώσπου έδωσε την απάντησή του με τα δύο γκολ που πέτυχε με το αριστερό του στον φιλικό αγώνα με την αυστριακή Κάπφενμπεργκερ (*Kapfenberger Sportclub*) στις 8 Μαΐου 1926, όταν οι "κίτρινοι" κέρδισαν με 5-2.

Τον Νοέμβριο του 1926 μετεγγράφηκε από τον Άρη στον Παναθηναϊκό. Η μετακίνησή του στην Αθήνα ενδέχεται να έγινε για επαγγελματικούς λόγους, καθώς συναντάμε το όνομά του στα πρωταθλήματα Τραπεζών (όπου συμμετείχαν υπάλληλοι και στελέχη των αθηναϊκών παραρτημάτων τραπεζών), στη σύνθεση της ομάδας της Τράπεζας Ελληνικής Εμπορικής Πίστεως. Επίσης, από τον Τύπο της εποχής πληροφορούμαστε ότι εργαζόταν ως «μεταφραστής της ελληνικής αλληλογραφίας εις την αρμενική».

Συμμετείχε στα παιχνίδια του πρωταθλήματος Αθηνών 1926-27 και σκόραρε στο 2-2 επί της Α.Ε.Κ. στις 21 Ιανουαρίου 1927 και στο 3-3 επί του Απόλλωνα στις 30 Ιανουαρίου 1927. Συμμετείχε επίσης σε ορισμένα από τα πρώτα διεθνή φιλικά ματς του Παναθηναϊκού, σκοράροντας σε δύο από αυτά: στην ήττα 2-1 από την Γκρατζάνσκι στις 12 Μαρτίου 1927 και στη νίκη επί της Λέφσκι Σόφιας με 1-0 τον Απρίλιο του 1927.

Την επόμενη σεζόν επέστρεψε στον Άρη και αγωνίστηκε στο πρωτάθλημα Θεσσαλονίκης του 1928, όπου πέτυχε δύο τέρματα, το πρώτο εναντίον του Ηρακλή στις 29 Ιανουαρίου 1928 με τον Άρη να νικάει με 3-1 και το δεύτερο εναντίον του ΠΑΟΚ στη νίκη των "κίτρινων" με 3-0 στις 22 Απριλίου 1928.

Ακολούθησε η τελική φάση του πρώτου πανελλήνιου πρωταθλήματος 1927-28, όπου ο Μινασιάν συμμετείχε στους τρεις από τους τέσσερις αγώνες που έδωσε η ομάδα του, κατακτώντας τον τίτλο του πρωταθλητή. Ο επιθετικός σκόραρε δύο φορές στον πρώτο αγώνα του Άρη εναντίον του Ατρομήτου όπου οι "κίτρινοι" κέρδισαν με 1-3 στην Αθήνα, στις 24 Μαΐου 1928.

Παραπομπές
----------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

1. ↑  το τελικό "ς" ως "εξελληνισμός" του ονόματος
2. 1 2  «Εφημερίδα «Αθλητικός Κόσμος», 28/11/1926 σελ. 9, Ψηφιακή Βιβλιοθήκη της Βουλης των Ελλήνων (ψηφιακή σελίδα 294)». *srv-web1.parliament.gr*.
3. ↑  Εφημερίδα Μακεδονία, 28/6/1926, σελίδα 1, efimeris.nlg.gr
4. ↑  «Εφημερίδα «Αθλητικός Κόσμος», 12/12/1926, σελ. 5 Ψηφιακή Βιβλιοθήκη της Βουλης των Ελλήνων (ψηφιακή σελίδα 312)». *srv-web1.parliament.gr*. Αρχειοθετήθηκε από το πρωτότυπο στις 5 Μαρτίου 2016.
5. ↑  «Εφημερίδα «Αθλητικός Κόσμος», 20/2/1927, σελ. 6 Ψηφιακή Βιβλιοθήκη της Βουλης των Ελλήνων (ψηφιακή σελίδα 413)». *srv-web1.parliament.gr*.
6. ↑  «Περιοδικό «Αθλητική Εβδομάς», Ιανουάριος 1927, σελ. 10, Ψηφιακή Βιβλιοθήκη της Βουλης των Ελλήνων (ψηφιακή σελίδα 354)». *srv-web1.parliament.gr*. Αρχειοθετήθηκε από το πρωτότυπο στις 26 Ιανουαρίου 2018.
7. ↑  «Εφημερίδα «Αθλητικός Κόσμος», 6/2/1927, σελ. 4, Ψηφιακή Βιβλιοθήκη της Βουλης των Ελλήνων (ψηφιακή σελίδα 392)». *srv-web1.parliament.gr*.
8. ↑  «Εφημερίδα «Αθλητικός Κόσμος», 20/3/1927, σελ. 2, Ψηφιακή Βιβλιοθήκη της Βουλης των Ελλήνων (ψηφιακή σελίδα 451)». *srv-web1.parliament.gr*.
9. ↑  «Εφημερίδα «Αθλητικός Κόσμος», 1/5/1927, σελ. 4, Ψηφιακή Βιβλιοθήκη της Βουλης των Ελλήνων (ψηφιακή σελίδα 512)». *srv-web1.parliament.gr*.
10. ↑  Εφημερίδα Μακεδονία, 30/1/1928, σελίδα 3, efimeris.nlg.gr
11. ↑  Εφημερίδα Μακεδονία, 23/4/1928, σελίδα 5, efimeris.nlg.gr
12. ↑  Συλλογικό, *Άρης, Θεός ετών 91*, ένθετο εφημερίδας GOALnews, 25 Μαρτίου 2005, σελ. 4.
13. ↑  Εφημερίδα Μακεδονία, 25/5/1928, σελίδα 5, efimeris.nlg.gr